Cartrack se eerste jaar op beurs lyk blink | Netwerk24
Deur Letitia Watson 16 November 2015 18:50
Cartrack se finansiële resultate vir die ses maande tot einde Augustus én sy prestasie met die opspoor van gesteelde voertuie is stewig.
Die maatskappy, wat in Desember 2014 op die JSE genoteer het, spesialiseer in vlootbestuur en opsporingstoestelle en -dienste en het die afgelope jaar omvattende reklame gedoen om kliënte onder ondernemings en individue te wen.
Dit het gehelp dat Cartrack se wesensverdienste en wesensverdienste per aandeel in die oorsigtydperk met 16% tot onderskeidelik R111,7 miljoen en 37,2 sent gestyg het.
Cartrack het ook ’n tussentydse dividend van 20c verklaar, wat 25% stewiger is as in die vergelykende tydperk.
Voorts het sy subskripsiebasis met 20% tot 463 000 aktiewe kontrakte gestyg. Sy opspoorkoers van gesteelde voertuie is 93%.
Nog Cartrack-syfers vir die ses maande tot einde Augustus, teenoor die vergelykende tydperk van 2014:
Inkomste: +18% tot R469,7 miljoen
Ebitda (inkomste voor rente, belasting, waardevermindering en afskrywings): +17% tot R210,3 miljoen
Ebitda-marge: 45% (45%)
Bedryfsmarge: 34% (36%)
Volgens Zak Calisto, uitvoerende hoof, is hy tevrede met die resultate in al die gebiede in Afrika, Europa, Asië en die Midde-Ooste waar Cartrack sake doen.
Al die streke het tot die groei bygedra, buiten nuwe bedrywighede wat die maatskappy aan die einde van verlede jaar in Asië en die Midde-Ooste gevestig het. Dié vestigingskoste het sy bedryfsmarge geknou.
As deel van sy wêreldwye uitbreidingsplan is die groep op pad Amerika toe waar hy reken daar aansienlike markgeleenthede vir sy vlootbestuursake is.
Calisto sê in die res van Afrika word verkoopsmagte in Kenia en Tanzanië verstewig om groei daar aan te moedig en in Nigerië het die groep wesenlike kontrakte gewen wat in die tweede helfte van die jaar tot winsgroei sal bydra.
In geheel verwag Calisto ’n sterker wins- en kontantvloeigroeikoers vir die res van die lopende boekjaar, ten spyte van die koste van die invoer van komponente en die verwagte bedryfsverlies van die nuwe sake in Asië en die Midde-Ooste.